Cibakházi Damjanich János Általános Iskola

5462 Cibakháza Czibak Imre tér 40.

Ökoiskolai beszámoló

2022/2023.tanév

Az Öko-munkatervünkben megfogalmazott feladatokat igyekeztünk végrehajtani.

Témahetekkel, programokkal, rajzpályázattal, akciókkal hívtuk fel a tanulók figyelmét egy-egy aktuális környezeti tényező fontosságára.

Tanévkezdéskor megalakítottuk az Ökoiskolai munkacsoportot, amely elkészítette a munkatervét is. A munkatervet az év eleji SZMK ülésen ismertettük a szülőkkel, akik az energiatakarékosság miatt javasolták az ablakszigetelő kígyók elhelyezését, melyek elkészítésében ők is tevékenyen részt vettek.

A DÖK munkatervében, programjaiban is megjelentek a fenntarthatóságra nevelés célkitűzései. Megalkották iskolánk Ökokódexét, melyet minden osztály faliújságján megtalálhattak az érdeklődő diákok. Az energiatakarékosság jegyében megszervezték az energiajárőr szolgálatot, melyet nagy lelkesedéssel végeznek.

Meghirdettük az Ökoszakkört, melyre nagyon sokan jelentkeztek. A szakkörösök megvizsgálták a Holt Tisza vizét a kémiaszertárban található eszközökkel, információkat gyűjtöttek a mobiltelefonokról, rendszeresen szedték össze az iskola környékén a szemetet. Nagy lelkesedéssel készültek az Ökofarsangra, a tökfaragó délutánra, a kerékpártúrára.

A tanév elején a takarítási világnap alkalmából az osztályok bekapcsolódtak közvetlen környezetük rendbetételébe, takarításába, a korábbi években megszokott hulladékgyűjtési délutánunkat az idei évben is meg tudtuk valósítani, elemgyűjtésre egész évben van lehetőség.

A felső tagozaton több osztály vett részt a világ leghosszabb tanóráján.

Az alsó tagozatos tanulók az állatok világnapján tanulmányi séta során figyelték meg a közvetlen környezetünk állatvilágát, valamint a Tappancsőr egyesület tagjai érdekfeszítő bemutatót tartottak a négylábú kedvenceink mellett ritka, egzotikus állatok életéről is.

Idei tanévben is a színes virágok mellett gyógynövények kerültek az iskolánk udvarán található magaságyásokba. A növényeket a gyerekek rendszeresen locsolták, gondozták a későbbiekben, széppé varázsolva a nyolcadikosok ballagását és a tanévzáró ünnepséget.

Tél folyamán az alsósok madárodúkat készítettek, melyek az iskola udvarán kerültek kihelyezésre, illetve az első-második osztályosok a madarakról készített rajzai díszítették a folyosót. Újdonság volt a rovarhotelek elhelyezése mindkét telephelyen, melyet a gyerekek szorgalmasan vizsgáltak az év során. A környezettudatos vásárlással kapcsolatos ismeretekkel is gazdagodtak negyedikeseink, valamint gyógytea délutánon ismerkedtek meg a gyógyhatású növények ízével és felhasználhatóságukkal.

Faliújságjaink frissítéséről folyamatosan gondoskodtunk.

A hagyományos karácsonyváró, adventi vásárt az idén ismét megrendeztük, de a gyerekek saját készítésű ajándéktárgyakkal kedveskedtek szüleiknek. Az iskola díszítése során gondot fordítunk az újrahasznosítható, többször felhasználható anyagok alkalmazására.

Március során először pályázatunk a Happy hét programjaira, a gyerekek nagy lelkesedéssel fogyasztották a friss vizet a cukros üdítők helyett. A gyerekek hasznos, a mindennapokban is használható információkat kaptak a témahéthez kapcsolódó plakátok, oktatási segédanyagok segítségével.

A Föld órája mozgalomba is bekapcsolódtunk, azonban még mindig kevesen vettek részt a kezdeményezésben. A következő tanévben szélesebb körben szeretnénk részt venni ebben a figyelemfelhívó akcióban.

Tavasszal és ősszel is szerveztünk hulladékgyűjtést, amelyben az osztályok változó lelkesedéssel vettek részt.

2023-ban iskolánk már 5 csapattal kapcsolódott be a ZöldOkos kupa online országos versenybe, ahol három csapattal bejutottunk a megyei fordulóba is, s a regionális döntőről csak néhány másodperccel maradtunk le, ami miatt kicsit csalódottak voltunk. A felkészülés és a verseny során hasznos ismeretekkel gazdagodtak diákjaink, környezettudatos gondolkodásuk erősödött.

A Fenntarthatósági témahétre készülve webináriumokon vettünk részt, s a témahét szervezése kapcsán továbbképzéseken kapott fontos információkat tantestületi értekezleten, műhelymunkákon osztottunk meg a pedagógusokkal. A témahét során az osztályok megemlékeztek a természetvédelmi jeles napokról (Víz Világnapja, Föld napja), több osztály bekapcsolódott az online tanórákba is. A tisztasági verseny során a gyerekek szívesen végezték az osztályok pontozását, s a takarító nénik véleményét is figyelembe vettük. Az elemgyűjtést is meghirdettük, azonban ezen e területen még fejlődhetünk. A Madarak és fák napja alkalmából gyalog-és kerékpártúrákon fedezték fel az osztályok közvetlen környezetünk érdekességeit.

A tanév végén a nyári táborok során is gyakran felkeresték a táborozók a közeli Holt-Tisza szépségeit, gondozták a magaságyásokat, vászontáskákat díszítettek, hasznos tárgyakat készítettek.

A tanév során élményszerű programokkal, játékos, tevékenykedtető formában igyekeztünk felhívni tanulóink figyelmét a fenntarthatóságra.

2023. augusztus 30.

 Fülöpné Szabó Irén